
EUROOPAN PARLAMENTIN PÄÄTÖSLAUSELMAESITYS
yhteisen turvallisuus- ja puolustuspolitiikan täytäntöönpanosta – vuosittainen kertomus 2024
[bookmark: DocEPLastVariable](XXXX(INI))
Euroopan parlamentti, joka
–	ottaa huomioon Euroopan unionin toiminnasta tehdyn sopimuksen,
–	ottaa huomioon Euroopan unionista tehdyn sopimuksen V osaston ja erityisesti sen 2 luvun 2 jakson yhteistä turvallisuus- ja puolustuspolitiikkaa (YTPP) koskevista määräyksistä,
–	ottaa huomioon valtion- tai hallitusten johtajien epävirallisessa kokouksessa 11. maaliskuuta 2022 annetun Versailles’n julistuksen,
–	ottaa huomioon toimintasuunnitelman ”Turvallisuus- ja puolustusalan strateginen kompassi – Euroopan unioni, joka suojaa kansalaisiaan, arvojaan ja etujaan sekä edistää kansainvälistä rauhaa ja turvallisuutta”, jonka neuvosto hyväksyi 21. maaliskuuta 2022 ja Eurooppa-neuvosto vahvisti 25. maaliskuuta 2022,
–	ottaa huomioon YTPP-siviilialan sopimusta koskevan asiakirjan ”Civilian CSDP Compact – Towards more effective civilian missions”, jonka neuvosto hyväksyi 22. toukokuuta 2023,
–	ottaa huomioon pysyvän rakenteellisen yhteistyön (PRY) ja siihen osallistuvien jäsenvaltioiden luettelon vahvistamisesta 11. joulukuuta 2017 annetun neuvoston päätöksen (YUTP) 2017/2315[footnoteRef:1], [1:  EUVL L 331, 14.12.2017, ELI: http://data.europa.eu/eli/dec/2017/2315/oj.] 

–	ottaa huomioon Euroopan rauhanrahaston perustamisesta annetun päätöksen (YUTP) 2021/509 muuttamisesta 18. maaliskuuta 2024 annetun neuvoston päätöksen (YUTP) 2024/890[footnoteRef:2], [2:  EUVL L, 2024/890, 19.3.2024, ELI: http://data.europa.eu/eli/dec/2024/890/oj. ] 

–	ottaa huomioon Euroopan puolustusrahaston perustamisesta ja asetuksen (EU) 2018/1092 kumoamisesta 29. huhtikuuta 2021 annetun Euroopan parlamentin ja neuvoston asetuksen (EU) 2021/697[footnoteRef:3], [3:  EUVL L 170, 12.5.2021, ELI: http://data.europa.eu/eli/reg/2021/697/oj. ] 

–	ottaa huomioon vuotuisen rahoituspäätöksen, joka on ensimmäinen osa Euroopan puolustusrahaston toteuttamista koskevaa vuoden 2024 työohjelmaa ja jonka komissio hyväksyi 15. maaliskuuta 2024 (C(2024)1702),
–	ottaa huomioon 22. tammikuuta 2018 annetut neuvoston päätelmät ulkoisiin konflikteihin ja kriiseihin sovellettavasta yhdennetystä lähestymistavasta ja 24. tammikuuta 2022 annetut päätelmät Euroopan turvallisuustilanteesta,
–	ottaa huomioon valtion- tai hallitusten johtajien epävirallisessa kokouksessa 6. lokakuuta 2023 annetun Granadan julistuksen,
–	ottaa huomioon 27. toukokuuta 2024 annetut neuvoston päätelmät EU:n turvallisuus- ja puolustuspolitiikasta,
–	ottaa huomioon 10. marraskuuta 2022 annetun komission ja unionin ulkoasioiden ja turvallisuuspolitiikan korkean edustajan yhteisen tiedonannon ”Sotilaallisen liikkuvuuden toimintasuunnitelma 2.0” (JOIN(2022)0048),
–	ottaa huomioon 5. maaliskuuta 2024 annetun komission ja unionin ulkoasioiden ja turvallisuuspolitiikan korkean edustajan yhteisen tiedonannon ”Uusi Euroopan puolustusteollisuusstrategia: Puolustusvalmiuden saavuttaminen aiempaa reagoivamman ja häiriönsietokykyisemmän Euroopan puolustusteollisuuden avulla” (JOIN(2024)0010),
–	ottaa huomioon 20. kesäkuuta 2024 annetun unionin ulkoasioiden ja turvallisuuspolitiikan korkean edustajan raportin yhteisen ulko- ja turvallisuuspolitiikan painopisteistä vuonna 2024 ”Common Foreign and Security Policy Report – Our priorities in 2024”,
–	ottaa huomioon Euroopan komission puheenjohtajaehdokkaan Ursula von der Leyenin 18. heinäkuuta 2024 seuraavalle Euroopan komissiolle 2024–2029 esittämät poliittiset suuntaviivat, joiden otsikkona on ”Euroopan valinta”,
–	ottaa huomioon 9. syyskuuta 2024 julkaistun Mario Draghin raportin Euroopan kilpailukyvyn tulevaisuudesta ja sen neljännen luvun turvallisuuden lisäämisestä ja riippuvuuksien vähentämisestä,
–	ottaa huomioon EU:n ja Moldovan välillä 21. toukokuuta 2024 sekä EU:n ja Norjan välillä 28. toukokuuta 2024 allekirjoitetun turvallisuus- ja puolustuskumppanuuden,
–	ottaa huomioon naisia, rauhaa ja turvallisuutta koskevat YK:n turvallisuusneuvoston päätöslauselmat 1325 (2000) (31. lokakuuta 2000), 1889 (2009) (5. lokakuuta 2009), 2122 (2013) (18. lokakuuta 2013), 2242 (2015) (13. lokakuuta 2015) ja 2493 (2019) (29. lokakuuta 2019) sekä nuoria, rauhaa ja turvallisuutta koskevat YK:n turvallisuusneuvoston päätöslauselmat 2250 (2015) (9. joulukuuta 2015), 2419 (2018) (6. kesäkuuta 2018) ja 2535 (2020) (14. heinäkuuta 2020),
–	ottaa huomioon YK:n jäsenvaltioiden valtion- tai hallitusten johtajien 23. syyskuuta 2024 hyväksymän tulevaisuussopimuksen ja sen toisen luvun kansainvälisestä rauhasta ja turvallisuudesta, 
–	ottaa huomioon Pohjois-Atlantin sopimuksen,
–	ottaa huomioon Pohjois-Atlantin neuvoston kokoukseen Washingtonissa 10. heinäkuuta 2024 osallistuneiden Pohjois-Atlantin puolustusliiton (Nato) valtion- tai hallitusten johtajien antaman Washingtonin huippukokouksen julkilausuman,
–	ottaa huomioon 28. helmikuuta 2024 antamansa päätöslauselman yhteisen turvallisuus- ja puolustuspolitiikan täytäntöönpanosta – vuosikertomus 2023[footnoteRef:4], [4:  Hyväksytyt tekstit, P9_TA(2024)0105.] 

–	ottaa huomioon 29. helmikuuta 2024 antamansa päätöslauselman tarpeesta EU:n horjumattomalle tuelle Ukrainan hyväksi, kun Venäjän hyökkäyssota Ukrainaa vastaan on jatkunut jo kaksi vuotta[footnoteRef:5], [5:  Hyväksytyt tekstit, P9_TA(2024)0119.] 

–	ottaa huomioon 17. heinäkuuta 2024 antamansa päätöslauselman tarpeesta jatkaa EU:n tukea Ukrainalle[footnoteRef:6], [6:  Hyväksytyt tekstit, P10_TA(2024)0003.] 

–	ottaa huomioon 19. syyskuuta 2024 antamansa päätöslauselman EU:n jäsenvaltioiden Ukrainalle antaman taloudellisen ja sotilaallisen tuen jatkamisesta[footnoteRef:7], [7:  Hyväksytyt tekstit, P10_TA(2024)0012.] 

–	ottaa huomioon työjärjestyksen 55 artiklan,
–	ottaa huomioon ulkoasiainvaliokunnan mietinnön (A9-xxxxx/2024),
A.	toteaa, että vuoden 2024 Normandia-indeksin[footnoteRef:8] mukaan maailmanlaajuinen rauha ja turvallisuus ovat heikentyneet kuluneena vuotena, mikä on seurausta muun muassa konflikteista, geopoliittisesta kilpailusta, lisääntyvästä militarisoitumisesta ja hybridiuhkista; [8:  Tutkimus – ”Mapping threats to peace and democracy worldwide – Normandy Index 2024”, Euroopan parlamentti, Euroopan parlamentin tutkimuspalvelu, syyskuu 2024.
] 

Geopoliittisen ajattelutavan muuttumisen seuraukset Euroopan turvallisuudelle 
1.	korostaa ennennäkemättömälle tasolle sitten toisen maailmansodan nousseiden Euroopan mantereen turvallisuusuhkien vakavuutta; on syvästi huolissaan geopoliittisten ristiriitojen, autoritaaristen voimien uusien imperialististen valtapyrkimysten, suurvaltojen systeemisen kilpailuasetelman ja kansallismielisen unilateralismin lisääntymisestä sekä siitä, että tietyt valtiolliset ja muut kuin valtiolliset toimijat turvautuvat ensisijaisesti ja yhä useammin voimankäyttöön ja väkivaltaan, jotta ne voivat edistää poliittisia tavoitteitaan ja etujaan tai ratkaista riitoja; katsoo, että tämä kehitys merkitsee ajattelutavan muutosta, sillä sen logiikka on päinvastainen kuin ajatus siitä, että kansainvälistä turvallisuutta rakennetaan kansainvälisen oikeuden, sääntöpohjaisen kansainvälisen järjestyksen ja monenvälisyyden kunnioittamisen pohjalta;
EU:n vastaus: Euroopan turvallisuuden ja puolustuksen uusi aikakausi 
2.	korostaa, että EU:n on ehdottomasti ratkaistava haasteet, jotka aiheutuvat useista sen turvallisuuteen kohdistuvista uhkista, jotka muuttuvat jatkuvasti, ja kehitettävä uusia toimintapolitiikkoja ja toimia, joiden avulla EU ja sen jäsenvaltiot voivat yhdessä ja johdonmukaisesti vahvistaa puolustustaan Euroopassa ja valmiuttaan toimia maailmanlaajuisesti;
3.	suhtautuu siksi myönteisesti komission puheenjohtajan tavoitteeseen käynnistää Euroopan puolustuksen ja turvallisuuden uusi aikakausi rakentamalla todellinen Euroopan puolustusunioni; suhtautuu myönteisesti siihen, että 17. syyskuuta 2024 nimitettiin kaikkien aikojen ensimmäinen puolustuksesta ja avaruusasioista vastaava komission jäsen, jonka tehtävänä on laatia toimikautensa ensimmäisten sadan päivän aikana yhdessä komission varapuheenjohtajan / unionin ulkoasioiden ja turvallisuuspolitiikan korkean edustajan kanssa valkoinen kirja Euroopan puolustuksen tulevaisuudesta;
4.	kehottaa EU:ta ja sen jäsenvaltioita nopeuttamaan 11. maaliskuuta 2022 annetussa Versailles’n julistuksessa tekemiensä sitoumusten täytäntöönpanoa ja ottamaan siten enemmän vastuuta omasta puolustuksestaan ja turvallisuudestaan muun muassa lisäämällä strategista riippumattomuuttaan; korostaa, että Nato ja transatlanttinen kumppanuus Yhdysvaltojen kanssa ovat edelleen Euroopan yhteisen puolustuksen kulmakivet; korostaa, että EU:n jäsenvaltioiden on tehostettava toimiaan siten, että ne lisäävät menojaan ja hankkivat lisää yhteisiä voimavaroja ja vahvistavat tällä tavoin asevoimiaan kansallisia tai Natoon tai EU:hun liittyviä operatiivisia tarkoituksia varten;
5.	on yhtä mieltä tavoitteesta, jonka mukaan Natoon luodaan eurooppalainen pilari, ja korostaa, että Euroopan puolustusunionin kehittäminen voidaan nivoa yhteen EU:n ja Naton yhteistyön syventämisen kanssa;
Euroopan turvallisuuden parantaminen: Ukrainan tukeminen toimittamalla sotilaallisia voimavaroja ilman niiden käyttöä koskevia rajoituksia Venäjän hyökkäyssodan lopettamiseksi
6.	vahvistaa horjumattoman tukensa sille, että EU ja sen jäsenvaltiot ovat solidaarisia Ukrainalle Venäjän käymässä hyökkäyssodassa ja toimittavat Ukrainalle sen tarvitsemat sotilaalliset voimavarat, jotta se voi puolustaa itseään, tehdä lopun konfliktista ja palauttaa alueellisen koskemattomuutensa kansainvälisesti tunnustettujen rajojensa sisällä; panee tyytyväisenä merkille EU:n ja Ukrainan väliset yhteiset turvallisuussitoumukset sekä useiden jäsenmaiden Ukrainan kanssa tekemät kahdenväliset turvallisuussopimukset; kehottaa jälleen jäsenvaltioita nopeuttamaan aseiden, ilmapuolustusjärjestelmien ja ammusten sekä ilma-aluksesta laukaistavien risteilyohjusten toimituksiaan Ukrainalle; kehottaa jäsenvaltioita poistamaan kaikki rajoitukset, jotka estävät Ukrainaa käyttämästä länsimaisia asejärjestelmiä Venäjällä sijaitsevia sotilaskohteita vastaan kansainvälisessä oikeudessa sallitulla tavalla;
7.	kehottaa EU:ta ja sen jäsenvaltioita auttamaan Ukrainaa laajentamaan kansainvälistä liittoumaa, joka tukee Ukrainan presidentin Volodymyr Zelenskyin esittelemää voitonsuunnitelmaa ainoana toimivana keinona palauttaa Ukrainan suvereniteetti ja alueellinen koskemattomuus kansainvälisen oikeuden pohjalta ja siten saattaa Venäjä vastuuseen sotarikoksistaan, myös hyökkäysrikoksestaan, ja varmistaa Venäjän korvaukset ja muut maksut Ukrainassa aiheutuneista valtavista vahingoista;
8.	korostaa Euroopan rauhanrahaston merkitystä, sillä se on ollut keskeinen väline, jonka avulla on tuettu sotilaallisten voimavarojen toimittamista ja koulutuksen tarjoamista Ukrainan asevoimille sekä varmistettu kaikkien sidosryhmien välinen koordinointi EU:n sotilasesikunnan alaisuudessa toimivan logistisen tuen välitysjärjestelmän välityksellä; suhtautuu myönteisesti siihen, että Euroopan rauhanrahastoon perustetaan erityinen Ukrainan avustusrahasto, ja kehottaa lisäämään taloudellisia resursseja Ukrainalle annettavaa sotilaallista apua varten tämän välineen avulla; kehottaa Unkaria olemaan käyttämättä veto-oikeuttaan Euroopan rauhanrahastosta Ukrainalle annettavaan sotilaalliseen tukeen tai sovittuihin korvauksiin sotilaallista apua Ukrainalle toimittaneille jäsenvaltioille;
Yhteistyöllä lisää puolustusvoimavaroja
9.	suhtautuu myönteisesti Euroopan puolustusteollisuusstrategiassa esitettyyn visioon, jota täydennettiin komission ehdotuksella Euroopan puolustusteollisuusohjelman perustamisesta; kannattaa tavoitetta vahvistaa EU:n puolustusteollisuuden valmiuksia, jotta jäsenvaltioille annetaan paremmat valmiudet määrittää yhteinen puolustusalan suunnittelu- ja hankintatoiminto sekä Euroopan yhteistä etua koskevia puolustushankkeita ja keskustella niistä;
10.	korostaa, että EU:n puolustustuotteiden sisämarkkinoiden hajanaisuus on poistettava, sillä se aiheuttaa tarpeettomia päällekkäisyyksiä ja moninkertaistaa puolustusmenojen tehottomuuden; kehottaa komissiota esittämään EU:n puolustusalan sisämarkkinoiden valmiiksi saattamista koskevia ehdotuksia, jotka perustuvat erityisesti puolustushankintoja ja puolustukseen liittyvien tuotteiden siirtämistä koskevien EU:n sääntöjen arviointiin sekä nykyisen oikeudellisen kehyksen rajoitusten ja porsaanreikien tunnistamiseen ja analysointiin;
11.	korostaa, että on tärkeää varmistaa tasapaino niiden toimien välillä, joilla vahvistetaan EU:n nykyisiä puolustusteollisuuden valmiuksia lyhyellä ja keskipitkällä aikavälillä ja tuetaan jäsenvaltioiden asevoimien tarpeisiin mukautettuja uusia ja innovatiivisia puolustustarvikkeita ja aseita koskevaa tutkimusta ja kehitystä;
Uusi strateginen kompassi: yhteisen strategisen vision ja johdonmukaisuuden edistäminen ja puolustusasioita koskevan EU:n päätöksenteon parantaminen EU:n institutionaalisessa kehyksessä
Strateginen kompassi 
12.	korostaa, että geopoliittinen tilanne on muuttunut nopeasti sen jälkeen, kun jäsenvaltiot hyväksyivät strategisen kompassin maaliskuussa 2022; kehottaa siksi tarkastelemaan strategista kompassia uudelleen kattavan yhteisen uhka-arvion perusteella; kehottaa lisäksi komissiota ja varapuheenjohtajaa / korkeaa edustajaa esittelemään tämän uudelleentarkastelun pohjalta strategisesta kompassista ajan tasalle saatetun version ja hyödyntämään tätä Euroopan puolustuksen tulevaisuutta koskevan valkoisen kirjan valmistelussa;
Puolustushallinto: EU:n institutionaalisen kehyksen ja päätöksentekoprosessin lujittaminen puolustus- ja turvallisuusalalla
13.	ehdottaa, että neuvosto tarkastelee uudelleen puolustus- ja turvallisuusasioissa toimivaltaisten päätöksentekoelintensä institutionaalisia puitteita ja harkitsee jäsenvaltioiden puolustusministereistä koostuvan uuden pysyvän päätöksentekoelimen perustamista; 
14.	kehottaa jälleen vahvistamaan EU:n sotilaskriisinhallinnan suunnittelu- ja toteutusvoimavaraa ja saavuttamaan täyden operatiivisen valmiuden muun muassa tarjoamalla riittävät toimitilat, henkilöstön, parannetun johtamisjärjestelyn sekä tehokkaat viestintä- ja tietojärjestelmät kaikkia YTPP-operaatioita varten; toteaa jälleen tukevansa täysin nopean toimintakyvyn täyden operatiivisen toimintakyvyn saavuttamista vuoteen 2025 mennessä siten, että siihen kuuluu vähintään 5 000 sotilasta, jotka ovat käytettävissä pelastus- ja evakuointitehtäviin, etujoukkojen suorittamiin tai tilanteen vakauttamista koskeviin operaatioihin tai operaatioiden väliaikaiseen vahvistamiseen; 
EU:n yhteistä turvallisuus- ja puolustuspolitiikkaa varten osoitettavien resurssien lisääminen
15.	panee tyytyväisenä merkille, että jäsenvaltiot ovat lisänneet puolustusmäärärahoja ja ‑investointeja ja että EU:n YTPP-talousarviota on kasvatettu vuonna 2024, vaikkakin vain vähän; kehottaa jäsenvaltioita, jotka eivät ole vielä saavuttaneet puolustusmenojen vähimmäistasoa, joka on kaksi prosenttia niiden BKT:stä, sitoutumaan päättäväisesti lisäämään asteittain sotilasmenojaan; suosittelee, että jäsenvaltiot korottavat edelleen tätä vähimmäisosuutta erityisesti puolustusvoimavarojen yhteishankintoja varten voimavaratarpeiden jatkuvan analysoinnin perusteella;
16.	kehottaa komissiota ja jäsenvaltioita käynnistämään avoimen keskustelun Euroopan kilpailukyvyn tulevaisuudesta annetun Mario Draghin raportin suositusten pohjalta ja myös lisäämään turvallisuuteen ja puolustukseen osoitettavia resursseja seuraavassa monivuotisessa rahoituskehyksessä sekä tutkimaan tätä varten kaikki mahdolliset rahoitusvaihtoehdot; kehottaa lisäksi jäsenvaltioita muuttamaan Euroopan rauhanrahaston rahoitusprosessia, jotta varmistetaan riittävä ja kestävä tuki kumppaneille ja liittolaisille samalla kun otetaan myös huomioon YTPP-operaatiot; 
Maailmanrauhan edistäminen tehokkaammin EU:n yhteisen turvallisuus- ja puolustuspolitiikan avulla ja EU:n roolin vahvistaminen turvallisuustoimijana
Jännitteiden lieventäminen, sotien ehkäiseminen ja konfliktinratkaisun tukeminen
17.	ilmaisee syvän ja yhä suuremman huolensa siitä, että Kiina tukee Venäjää sen hyökkäyssodassa Ukrainaa vastaan erityisesti viemällä kaksikäyttötuotteita Venäjälle ja siten, että Kiinaan sijoittautuneet yritykset osallistuvat jatkuvasti pakotteiden välttelyyn ja kiertämiseen; on myös syvästi huolissaan siitä, että Kiina on lisännyt Taiwania vastaan tekemiään vihamielisiä tekoja, joihin kuuluvat esimerkiksi kyberhyökkäykset, vaikutuskampanjat, Kiinan sotilaslentokoneiden tunkeutuminen Taiwanin tunnistusvyöhykkeelle ja merenalaisten kaapeleiden katkaiseminen;
18.	kehottaa Kiinan viranomaisia lopettamaan kaikki aggressiiviset toimet ja erityisesti Taiwaninsalmen ja Etelä-Kiinan meren alueella ilmassa ja merellä toteutettavat operaatiot, jotka vaarantavat indopasifisen alueen vakauden ja heikentävät siten kansainvälistä turvallisuutta, alueen maiden suvereniteettia, ihmishenkien turvallisuutta merellä ja merenkulun vapautta;
19.	tuomitsee jyrkästi Iranin toiminnan, joka heikentää vakautta Lähi-idän alueella, ja sen, että Iran tukee jatkuvasti terroristiryhmiä, jotka uhkaavat suoraan alueellista ja maailmanlaajuista turvallisuutta; ilmaisee kuitenkin täyden tukensa ja solidaarisuutensa Iranin kansalaisyhteiskunnalle ja demokraattisille voimille; 
20.	tuomitsee jälleen terroristijärjestö Hamasin Israelia vastaan 7. lokakuuta 2023 tekemät halveksittavat terrori-iskut, jotka osaltaan lisäsivät Lähi-idän alueen epävakautta, jota ovat voimistaneet Iranin sijaistoimijoiden (esimerkiksi terroristijärjestöjen, kuten Hizbollah Libanonissa ja huthit Jemenissä) ja Iranin hallinnon itsensä Israelia vastaan tekemät hyökkäykset;
YTPP-operaatiot
21.	kehottaa varapuheenjohtajaa / korkeaa edustajaa jatkamaan YTPP-operaatioihin liittyvää innovointia, myös kehittämällä vankkoja, joustavia ja modulaarisia toimeksiantoja, jotta voidaan mukautua isäntämaiden muuttuvaan turvallisuustilanteeseen ja tarpeisiin ja käyttää perustana YTPP:n siviili- ja sotilasulottuvuuksien synergioita ja täydentävyyksiä;
EU:n turvallisuushaasteiden ratkaisukyvyn parantaminen
Tiedustelukyky
22.	korostaa, että on tärkeää parantaa tiedustelutietojen jakamista ja tietojenvaihtoa jäsenvaltioiden ja EU:n toimielinten, myös parlamentin, välillä, jotta voidaan parantaa tilannetietoisuutta ja kyetään paremmin ennakoimaan ja torjumaan yhteiseen turvallisuuteen kohdistuvia uhkia ja määrittelemään YTPP:n yhteisiä toimintalinjoja erityisesti kriisinhallinnan alalla; 
Hybridihyökkäyksiltä ja disinformaatiolta puolustautuminen
23.	ilmaisee vakavan huolensa lisääntyvistä turvallisuushaasteista, jotka johtuvat kyber- ja hybridihyökkäyksistä sekä ulkomaisesta tiedonmanipuloinnista ja häirinnästä, ja toteaa, että näiden tarkoituksena on muun muassa heikentää demokraattisten yhteiskuntien vakautta erityisesti ennen vaaleja; kehottaa komissiota ja Euroopan ulkosuhdehallintoa vahvistamaan valmiuksiaan vastata näihin haasteisiin ja lisätä häiriönsietokykyä disinformaatiota vastaan;
Avaruus
24.	suhtautuu myönteisesti Mario Draghin Euroopan kilpailukyvyn tulevaisuudesta laatimassaan raportissa esittämiin havaintoihin ja suosituksiin, joissa kannustetaan jäsenvaltioita saattamaan hallinto- ja investointisäännöt ajan tasalle avaruusalalla ja erityisesti puolustukseen liittyvillä aloilla;
Asevalvonta, asesulku ja aseriisunta
25.	pitää näinä geopoliittisesti epävakaina aikoina valitettavana, että asesulku- ja asevalvontajärjestelmät ovat heikentyneet, ja kehottaa tehostamaan toimia tämän suuntauksen kääntämiseksi; 
Puolustus ja yhteiskunta
26.	korostaa, että EU:n kansalaisilla on oltava laajempi käsitys turvallisuusuhkista ja -riskeistä, jotta tietoisuus Euroopan puolustuksesta voi kehittyä; kehottaa EU:ta ja sen jäsenvaltioita kehittämään valistus- ja koulutusohjelmia, joiden tarkoituksena on lisätä kansalaisten ja erityisesti nuorten tietämystä puolustuksesta ja vahvistaa yhteiskuntien häiriönsietokykyä ja valmiutta kohdata turvallisuushaasteita;
Puolustusyhteistyön ja -kumppanuuksien vahvistaminen
27.	korostaa strategisen kompassin kumppanuusulottuvuuden merkitystä EU:n ja sen liittolaisten ja kumppanien välisen yhteistyön vahvistamisessa kaikkialla maailmassa, jotta voidaan torjua ulkomaisia strategioita, joilla pyritään heikentämään EU:ta ja sen kumppaneita ja horjuttamaan sääntöihin perustuvaa kansainvälistä järjestystä; 
EU: n ja Naton yhteistyö
28.	pitää tärkeänä, että Nato ja EU toimivat toisiaan täydentävällä, johdonmukaisella ja toisiaan vahvistavalla tavalla, kun ne tukevat kansainvälistä turvallisuutta, jotta vältytään puolustustoimien päällekkäisyydeltä; suhtautuu myönteisesti siihen, että Ruotsi liittyi Natoon vuonna 2024 sen jälkeen, kun Suomi oli liittynyt sen jäseneksi vuonna 2023, ja toteaa, että tämä oli historiallinen edistysaskel Euroopan turvallisuuden vahvistamisessa;
Kumppanuus Yhdysvaltojen kanssa
29.	pitää olennaisen tärkeänä kehittää edelleen yhteisiin arvoihin eli demokratiaan, vapauteen ja oikeusvaltioon perustuvaa EU:n ja Yhdysvaltojen välistä tiivistä kumppanuutta; arvostaa Yhdysvaltojen sitoutumista ja osallistumista Euroopan alueelliseen puolustukseen, kun otetaan erityisesti huomioon Venäjän hyökkäyssota Ukrainaa vastaan; 
Kumppanuus Yhdistyneen kuningaskunnan kanssa
30.	pitää olennaisen tärkeänä, että turvallisuus- ja puolustuskumppanuus Yhdistyneen kuningaskunnan kanssa virallistetaan, jotta voidaan vahvistaa Euroopan turvallisuutta ja Naton eurooppalaista pilaria, kun otetaan erityisesti huomioon Venäjän hyökkäyssota Ukrainaa vastaan; 
Kumppanuus Länsi-Balkanin maiden kanssa
31.	korostaa, että EU:n turvallisuus on tiiviisti kytköksissä sen itäisten ja eteläisten ja Länsi-Balkanin välittömien naapurimaiden turvallisuuteen;
Euroopan parlamentin tiiviimpi osallistuminen YTPP:hen
32.	korostaa, että YTPP:n vahvistaminen poliittisena painopisteenä kymmenennellä vaalikaudella sekä puolustuspolitiikan ja -ohjelmien menojen lisääminen EU:n tasolla ja jäsenvaltioiden kesken edellyttävät kattavaa parlamentaarista valvontaa ja vastuuvelvollisuutta;
°
°	°
33.	kehottaa puhemiestä välittämään tämän päätöslauselman Eurooppa-neuvostolle, neuvostolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, komission puheenjohtajalle ja toimivaltaisille komission jäsenille, YK:n pääsihteerille, Naton pääsihteerille, Naton parlamentaarisen yleiskokouksen puheenjohtajalle, EU:n turvallisuus- ja puolustusvirastoille sekä jäsenvaltioiden hallituksille ja parlamenteille.
* * *


[bookmark: _Toc177480911][bookmark: _Toc180661708]PERUSTELUT
EU on joutunut viime vuosina ja erityisesti Venäjän Ukrainaa vastaan aloittaman hyökkäyssodan jälkeen ratkomaan useita ja ennennäkemättömiä turvallisuusuhkia ja uusia kriisejä maantieteellisessä lähiympäristössään. Näihin kuuluvat muun muassa Hamasin Israeliin lokakuussa 2023 tekemien terrori-iskujen seuraukset.

EU on reagoinut näihin kielteisiin tapahtumiin syventämällä eurooppalaista turvallisuutta ja puolustusta, tutkimalla uusia toimintalinjoja ja käynnistämällä uusia aloitteita, joilla se pyrkii vahvistamaan puolustusvoimavarojaan yhdessä ja yhteistyötä tehden.

Kymmenennen vaalikauden ensimmäisessä vuosikertomuksessa EU:n yhteisen turvallisuus- ja puolustuspolitiikan (YTPP) täytäntöönpanosta pyritään esittämään Euroopan parlamentin arvio YTPP:n kehityksestä nykyisessä geopoliittisessa ja turvallisuustilanteessa ja vastaamaan siten 20. kesäkuuta 2024 julkaistuun unionin ulkoasioiden ja turvallisuuspolitiikan korkean edustajan yhteisen ulko- ja turvallisuuspolitiikan painopisteitä vuonna 2024 käsittelevään raporttiin ”Common Foreign and Security Policy Report - Our Priorities in 2024”. Lisäksi vuosikertomuksessa annetaan suosituksia tärkeimmistä keinoista vahvistaa tulevaisuuden toimintapolitiikkoja ja toimia useilla eri osa-alueilla, joihin kuuluvat muun muassa institutionaalisen päätöksenteon kehittäminen ja sotilaallisten ja asevoimavarojen yhteinen kehittäminen sekä keinot sen rahoittamiseksi. 

